Tehyn Peijaksen ammattiosasto 159 ry

 TOIMINTASUUNNITELMA VUODELLE 2019

1. **Johdanto**

Vuosi 2019 on ammattiosaston hallituksen kolmas toimintavuosi. Tehyläisiä koskeva uusi kunta-alan työehtosopimus on neuvoteltu helmikuussa 2018 ja se on voimassa 1.2.2018- 31.3.2020. Sen voimassaolo jatkuu 31.3.2020 jälkeen vuoden kerrallaan, jollei sitä irtisanota viimeistään kuusi viikkoa ennen sopimuskauden päättymistä. Kiky sopimuksen tuoma lomarahaleikkaus

(-30%) on vielä voimassa vuonna 2019, jonka jälkeen se sopimuksen mukaan päättyy. Työehtosopimusneuvotteluissa saatiin aikaan ratkaisu, jonka mukaan tammikuussa 2019 maksetaan ns. kertaerä. Kompensaationa menetetyistä lomarahoista maksetaan kaikille, joilla on ollut voimassa oleva työsuhde ajalla 3.9. -18.11.2018. Työsuhteen ei tarvitse olla kokoaikainen, yksi työssäolopäivä riittää. Korvaus on suuruudeltaan 9,2% varsinaisesta kuukausipalkasta ja osittaista työaikaa tekevälle lasketaan työaikaprosentin mukaan.

Uudessa työehtosopimuksessa sovittiin, että Tehy ja Super neuvottelevat yhdessä uudet työehdot kuntien terveys- ja sosiaalialan työntekijöille. Nämä neuvottelut ovat käynnistyneet. Tavoitteena on saada sellainen työehtosopimus, jonka määräyksissä otetaan huomioon alan erityispiirteet ja ratkotaan työehtoihin liittyviä ongelmia. Tämä ei ole nykyisessä Kunnallisessa virka- ja työehtosopimuksessa aina onnistunut, koska samoilla määräyksillä on pitänyt toimia myös lukuisilla muilla aloilla ja ammateissa. Tehyn tärkeimmät tavoitteet neuvotteluissa liittyvät palkkauksen ja työaikaehtojen parantamiseen.

Työaikalakia ollaan Suomen hallituksen toimesta uudistamassa ja uutta lakiesitystä ollaan viemässä eduskunnan käsittelyyn. Tehy on tästä ilmaissut erimielisyytensä, perustuen uusiin määräyksiin työaikojen joustoista ja varallaolosta ja jaksotyön määräyksistä ja mahdollisuudesta lisätä jaksotyön käyttöä. Tehyn kannanoton mukaan esityksessä maksimoidaan EU direktiivien poikkeusmahdollisuudet ja jopa osittain jätetään noudattamatta EU direktiivien määrittelemiä minimitasoja esimerkiksi nollatuntisopimuksia tekevillä työntekijöillä. sama Tehyn kannanotossa moititaan, myös ettei ehdotetuissa joustoissa oteta huomioon työaikasuojelua, ei määritellä varallaolon kohtuullistamista, eikä pohdita mm työllistämisvaikutuksia. Tehy seuraa asian valmistelua ja jatkokäsittelyä.

Sote valmistelut jatkuvat myös edelleen. Asia on valiokuntakäsittelyssä ja sen valmistumista odotetaan, ennen kuin asia tulee eduskuntaan käsiteltäväksi.

Uusi tartuntatautilaki tuli voimaan 1. 3. 2018. Sen tulkinnoista on syntynyt erimielisyyksiä työpaikoilla. Lakia ja sen tulkintaa ollaan selkiyttämässä ja tässä työssä on Tehy ollut tiiviisti mukana. Eniten kiistaa aiheuttaneen pykälän (48§), muutosesitys on menossa eduskunnan käsittelyyn viikolla 49. Tehy seuraa työnantajien toimintaa rokotusasiassa tiiviisti myös jatkossa. Rokotusten ottaminen on vapaaehtoista, eikä se voi olla ainoa irtisanomisen peruste.

Terveyden ja Hyvinvoinnin laitos (THL) on valmistellut Kansallisen sisäilma- ja terveys –ohjelman luonnosvaiheeseen. Tehy on ollut asiantuntijana mukana valmistelussa, yhdessä muiden ammattijärjestöjen kanssa. Laajan kuulemiskierroksen aikana järjestöt ovat mm. vaatineet, että sisäilma tunnustetaan sairastumisen syyksi ja että oireilun torjuntaan, hoidon ja kuntouttamisen kehittämiseen ja sekä sosiaali- ja vakuutusturvan parantamiseen ryhdytään. Tehyn ja toisten järjestöjen jättämässä eriävässä kannanotossa näitä asioita ei ole huomioitu, vaan ohjelma jättää pois olennaisia tietoja ja sisältää useita nykyisen tutkimustiedon vastaisia kantoja. Yhteisessä kannanotossa vaaditaan ohjelmaluonnoksen korjaamista. Työtä tämän asian eteenpäin viemiseksi jatketaan.

Tehy tekee aktiivisesti työtä myös hoitajiin työpaikoilla ja työtilanteissa kohdistuvan väkivallan uhan ja väkivallan esilletuomisessa. Asiaa on myös kartoitettu kyselytutkimuksilla (Jari Auronen, Vaasan yliopisto 01/2017 ja Liisa Mäkelä § Kati Saarenpää, Vaasan yliopisto, 01/2017), molemmat löytyvät Tehyn jäsensivuilta. Tehy pyrkii vaikuttamaan lainsäädäntöön, että sitä kautta asiaan puututtaisiin nykyistä tiukemmin. Tehy on myös kartoittanut jäseniinsä kohdistuvaa seksuaalista ahdistelua ja siitä on tutkimustulos luettavissa Tehyn jäsensivuilla.

HUS: ssa on työnantajan toimesta otettu käyttöön uusi TVA, järjestöjen vastustuksesta huolimatta. Henkilökunnan sijoittelussa uusiin palkkataulukoihin on vielä paljon epäselvyyttä, osittain jopa virheitä ja epätasa- arvoista kohdentamista. Tilannetta on seurattava ja työnantajalta on saatava parempi ohjeistus asiaan, mahdollisesti tapahtuneet virheet on korjattava

Vuonna 2019 ammattiosastomme toiminnan painopisteet ovat: **tehokas** **edunvalvonta** osana Tehy HUS :n toimintaa, **oman sopimuksen** neuvottelujen edistymisen seuraaminen, **työaikalain uudistuksen** etenemisen seuraaminen, **Työn vaativuuden arvioinnin (TVA)** osalta olla mukana Tehy HUS: in toimissa joiden tavoite on **määräysten selkiinnyttäminen** ja mahdollisten **virheiden korjaaminen**, **Sote tilanteen** kehittymisen seuranta ja tuleviin Sote- ratkaisuihin vaikuttaminen, **jäsenhankinta , yhdysjäsenverkoston** täydentäminen ja **opiskelijoiden** sekä **valmistuvien** saaminen mukaan Tehyn jäseniksi. Pyrimme ammattiosastona ja **Tehy HUS**: n kautta **tiedottamaan** edellä esitettyjen asioiden etenemisestä ja niiden mahdollisista vaikutuksista jäsenistöömme.

Vuosi 2019 on myös ammattiosastomme hallituksen viimeinen toimintavuosi. Syyskokouksessa 2019 marraskuussa valitaan uusi hallitus. Toiminnasta kiinnostuneiden kannattaa alkaa miettiä tulemista mukaan toimintaan. Ehdokasasettelusta tiedotetaan jäsenistöä hyvissä ajoin.

HUS :n on valittu uusi toimitusjohtaja, Juha Tuominen. Hän aloittaa perehtymisen tehtäväänsä eläkkeelle jäävän Aki Lindenin opastuksella marraskuussa 2018. Seuraamme ammattiosastona ja Tehy HUS :n, kautta mitä mahdollisia muutoksia toimintaan ollaan suunnittelemassa uuden johtajan myötä ja ajamme jäsenistömme etuja.

Olemme mukana myös Tehyn toiminnan painopisteiden saavuttamisessa vuodelle 2019 ja niitä ovat; Arvostettu – ja vaikutusvaltainen, Sote- ja maakuntauudistuksen vaikutus tehyläisiin, järjestöllinen vahvuus.

1. **Jäsenet**

Ammattiosaston jäsenmäärä marraskuussa 2018 oli \_\_\_\_\_ jäsentä. Ammattiosastomme jäsenet työskentelevät noin 50 eri työpisteessä.  Peijaksen sairaalan lisäksi työpisteitä ovat HUSLABin , HUS- kuvantamisen sekä psykiatrian eri työpisteet. Työpisteitä on Peijaksen sairaalan, Vantaan ja Keravan alueilla.

Toimintavuonna 2019 tahdomme olla entistä paremmin jäsentemme asialla. Olemalla suurin ammattijärjestö HUS: ssa, saamme parhaiten edustajia henkilöstöasioita valmisteleviin työryhmiin ja neuvottelupöytiin. SIksi myös me, Peijaksen toimialueella, pyrimme edelleen kasvattamaan ammattiosaston jäsenmäärää. Tavoitteena on vakiinnuttaa jäsenmäärä yli 800 jäseneen. Tavoitteena on myös, että suurin osa Tehyläisissä ammattinimikkeissä työskentelevistä kuuluisi ammattiosastoomme.  Työharjoittelussa olevat opiskelijat pitäisi saada kiinnostumaan ammattiyhdistystoiminnasta ja liittymään opiskelijajäseniksi. Jäsenten toiveiden mukaan pyritään järjestämään koulutustilaisuuksia ja jäsentapahtumia. Ammattiosaston tavoitteena on myös järjestämää jäsenistölle yhteistä virkistys ja vapaa- ajan toimintaa. Tapahtumien suhteen kannattaa esittää toiveita ja ideoita hallitukselle sähköpostin välityksellä,  ao159@tehy.net. Toivomme myös jäsenten yhteydenottoja, mikäli työpaikoilla ilmenee työsuhteisiin ja työn tekemiseen liittyviä seikkoja, joita jäsenemme haluavat viedä eteenpäin. Ilman yhteistyötä jäsentemme kanssa ja ilman ammattiosastollemme tulevia viestejä, emme pysty kehittämään toimintaamme, emmekä edistämään jäsentemme työnteon edellytyksiä.

1. **Ammattiosaston kokoukset**

Ammattiosaston hallitus valmistelee sääntömääräiset kokoukset. Peijaksen ammattiosastolla on käytössä kahden kokouksen malli.

Kevätkokous pidetään maaliskuun loppuun mennessä. Kevätkokouksessa käsitellään edellisen vuoden toimintakertomus, esitetään toiminnantarkastajien lausunto, päätetään tilinpäätöksen vahvistamisesta sekä vastuuvapauden myöntämisestä hallitukselle ja muille tilivelvollisille.

Syyskokous pidetään marraskuun loppuun mennessä. Syyskokouksessa vahvistetaan toimintasuunnitelma ja talousarvio seuraavalle toimintavuodelle. Syyskokouksessa valitaan myös ammattiosaston hallitus seuraavalle toimikaudelle toimikauden päättyessä. Nykyisen hallituksen toimikausi päättyy 2019. Hallituksen toimijoita täydennetään tarpeen mukaan sääntömääräisissä kokouksissa.

Vuosittain valitaan myös seuraavaksi tilikaudeksi (kalenterivuosi) kaksi (2) toiminnantarkastajaa ja näille varahenkilöt. Lisäksi syyskokouksessa valitaan Tehy HUS vuosikokousedustajat, neljä (4) ja heille henkilökohtaiset varajäsenet, aina kalenterivuodeksi kerrallaan. Sääntömääräisissä kokouksissa tarjotaan osallistujille illallinen ja pyritään saamaan alustus ajankohtaisista asioista.

Ylimääräisiä kokouksia ammattiosasto pitää silloin kun ammattiosaston hallitus katsoo sen tarpeelliseksi tai kun vähintään 1/10 ammattiosaston jäsenistä sitä hallitukselta kirjallisesti pyytää.

1. **Ammattiosaston hallitus**

Ammattiosaston hallitus kokoontuu kerran kuukaudessa, ei kesäkuukausina (kesä- ja heinäkuu) tai useammin tilanteen niin vaatiessa.  Jäsenistö valitsee hallituksen jäsenet syyskokouksessa. Hallituksen toimintakausi on kolme (3) kalenterivuotta.

Hallitukseen kuuluu puheenjohtajan lisäksi seitsemän (7) varsinaista jäsentä, sekä heidän henkilökohtaiset varajäsenensä. Puheenjohtaja kutsuu hallituksen koolle. Kokouksiin kutsutaan hallituksen varsinaiset jäsenet ja heidän varajäsenensä ja ammattiosaston Tehyläiset luottamusmiehet. Tehyläisiä pääluottamusmiehiä kutsutaan hallituksen kokoukseen kerran vuodessa. Tehyläisillä työsuojeluvaltuutetuilla on myös mahdollista halutessaan osallistua hallituksen kokoukseen ja tarvittaessa heitä kutsutaan mukaan kokouksiin.

Ammattiosaston hallitus toimii tukitoimien paikallisjohtona ja pitää yllä tukitoimintavalmiutta. Tukitoimintavalmius on osa hallituksen pysyvää toimintaa ja ammattiosastolla tulee olla valmius erilaisten äkillisten tukitoimien järjestämiseen.

1. **Edunvalvonta**

Ammattiosasto pyrkii vaikuttamaan paikallisiin virka- ja työehtosopimusasioihin sekä yhteistoiminta ja työsuojeluasioihin.

Ammattiosasto on mukana ammatillisessa edunvalvonnassa. Paikallista yhteistyötä (HUS ja HYKS)) pyritään kehittämään edunvalvonnan vahvistamiseksi. Edunvalvonnan haasteena on edelleen jatkuvat säästötoimet, Sote- valmistelu ja sen mukanaan tuomat haasteet ja mahdolliset muutokset toimintaympäristössä, toimintojen ja henkilöstön integraatiot HUS :iin mm Helsingin kaupungilta, toimintojen ja henkilöstön uudelleen sijoittelu HUS: in kiinteistöihin tai mahdollisesti vuokrattaviin tiloihin, TVA määräysten selkiyttäminen ja mahdollinen korjaaminen.

Ammattiosaston tulee seurata alueella tapahtuvia muutoksia ja olla tarvittaessa tiiviisti mukana valmistelu – ja suunnittelutyössä, mm Sote, käsittelyyn tulossa olevien uusien lakien valmistelun seuraaminen ja niihin vaikuttaminen. Alueellisissa muutoksissa Tehyn järjestöasiantuntija toimii ammattiosaston apuna.

Paikallisneuvottelut käydään HUS tasoisesti. Neuvotteluissa ammattiosastoa edustaa Tehy HUS :n valitsemat neljä (4) paikallisneuvottelijaa. Kaikki neuvottelijat edustavat omien ammattiosastojensa lisäksi myös kaikkia muita ammattiosastoja.

Jatketut välittömät neuvottelut käydään sairaanhoitoalue tasoisesti. Kullekin sairaanhoitoalueelle Tehyläiset puheenjohtavat valitsevat keskuudestaan sairaanhoitoalueen neuvottelijat. HYKS sairaanhoitoalueella neuvottelijoita on neljä (4). Tehy HUS valitsee neuvottelijat koko sairaanhoitopiirin kattaviin neuvotteluihin.

Tehy HUS :ssa ammattiosastoa edustaa puheenjohtaja. Puheenjohtaja (Tiina Niklander) toimii Tehy HUS :n hallituksen varsinaisena jäsenenä. Varapuheenjohtaja (Jyri Saarinen) toimii Tehy HUS :n hallituksen varajäsenenä. Kummallakin on kokouksissa läsnäolo- ja puheoikeus. Mikäli molemmat ovat paikalla, vain varsinaisella hallituksen jäsenellä on äänioikeus äänestystilanteessa. Tehy HUS on kaikkien alueella toimivien 11 ammattiosaston muodostama koordinaatioyhdistys.

Ammattiosasto valmistautuu mahdollisiin tukitoimiin ja toteuttaa Tehyn valtuuston päättämiä tukitoimia Ammattiosasto pitää tarpeen mukaan tukitoimiin liittyviä jäseninfoja. Voimassa oleva työehtosopimus päättyy 31.3.2020.

1. **Yhdysjäsentoiminta**

Ammattiosaston hallitus valitsee keskuudestaan yhdysjäsenvastaavan (Riitta Kronqvist). Yhdysjäsenvastaava pitää yllä yhdysjäsenverkostoa ja toimii yhdysjäsenkoulutusten sekä - tapahtumien ohjaajana ja suunnittelijana yhdessä hallituksen kanssa.

Tavoitteena vuodelle 2019 on saada jokaiseen ammattiosastoon kuuluvaan toimipisteeseen yhdysjäsen. Yhdysjäsenen tehtävänä on uusien jäsenten rekrytointi omassa työpisteessään ja tutorina toimiminen jäsenasioissa Tehyn jäsenille. Ammattiosaston hallitus on laatinut yhdysjäsenille sähköisen yhdysjäsen materiaalin. Yhdysjäsen toimii ammattiosaston hallituksen ja jäsenten välisenä linkkinä. Yhdysjäsenille järjestetään koulutusta vuosittain ammattiosaston puolesta sekä alue- ja keskustoimiston kanssa.

1. **Järjestökoulutus**

Hallituksen jäsenet, luottamusmiehet, työsuojeluvaltuutetut ja yhteistyöorganisaatioiden edustajat osallistuvat Tehyn koulutuksiin tarpeen ja mahdollisuuksien mukaan. Tehyn lisäksi koulutuksia järjestää Aktiivi- instituutti ja TJS (Toimihenkilöjärjestöjen Sivistysliitto). Tehy maksaa hallituksen uusien toimijoiden peruskoulutuksen. Ammattiosaston hallitus tukee tarvittaessa taloudellisesti järjestökoulutuksiin osallistumista, mm. päiväraha ja matkakorvaukset.

1. **Tiedotus**

Ammattiosaston tiedotustoiminnasta vastaa puheenjohtaja, tiedotussihteeri(Outi Korhonen) ja mahdollisuuksien mukaan toimipisteiden yhdysjäsenet. Tiedotuskanavina toimivat sähköposti, ammattiosaston internetsivut (ao159.tehy.fi), Facebook ja ilmoitustaulut eri yksiköissä. Ilmoittautuminen ammattiosaston tapahtumiin tapahtuu netissä jäsensivujen kautta.

Ammattiosaston hallitus järjestää info- ja koulutustilaisuuksia jäsenistön toiveiden mukaisesti. Myös Tehy HUS järjestää info- ja koulutustilaisuuksia HUS :ssa tai työmarkkinakentässä tapahtuvista Tehyn jäseniä koskevista muutoksista, tarvittaessa yhteistyössä yhteistyöjärjestöjen kanssa, mm sairaanhoitajaliitto, röntgenhoitajienliitto, kätilöliitto, jne.

Tukitoimintatiedotuksesta vastaa ammattiosaston puheenjohtaja ja tiedotussihteeri.

1. **Talous**

Ammattiosaston budjetti koostuu Tehyltä saatavasta jäsenmaksupalautteesta, joka määräytyy ammattiosaston jäsenmäärän mukaan. Palaute muodostuu peruspalautteesta ja jäsenkohtaisesta palautteesta.

Jäsenkohtainen palaute määräytyy kuluvan vuoden viimeisen päivän jäsenmäärän mukaan. Ammattiosaston suurimmat menoerät ovat vuosikokouskulut (kevät- ja syyskokous), Tehy HUS toiminta- avustus (neuvottelu- ja edunvalvonta toimintaan), hallituksen palkkiot ja järjestettävien jäsentilaisuuksien kulut. Hallituksen toimijoiden palkkiot käsitellään talousarvion yhteydessä varsinaisessa syyskokouksessa.